Boer van Dendron ernstig in plaasaanval beseer | Netwerk24
Deur Marietie Louw-Carstens 09 Mei 2019 14:25
'n Boer van Dendron, sowat 60 km noordwes van Polokwane, is Woensdagaand baie ernstig in 'n plaasaanval beseer.
Ian Cameron, AfriForum se hoof van landelike veiligheid, sê Tom (Basie) Nelson (70) is met 'n skerp voorwerp in sy kop gesteek.
Hy is per helikopter na 'n hospitaal in Polokwane geneem en Cameron sê teen Donderdag was sy toestand onveranderd.
Kol. Moatshe Ngoepe, polisiewoordvoerder in Limpopo, sê 'n aantal aanvallers het omstreeks 19:00 op die plaas Swartkoppies in die Dendron-distrik toegeslaan.
Hulle het twee plaaswerkers by hul wonings op die plaas oorrompel en hulle vasgebind voordat hulle na die hoofhuis is. Nelson is in die huis oorval.
Ngoepe sê die mans het op geld en vuurwapens aangedring. Nelson het glo terugbaklei en 'n struweling het tussen hom en die aanvallers ontstaan en hy is toe gesteek.
Ngoepe sê dit is nog nie duidelik of daar van Nelson se vuurwapens gesteel is nie. Die twee plaaswerkers is slegs lig beseer.